Ditsem Nuus - Displaying items by tag: Afrikaans
Dit begogel die verstand en sou nie geglo kon word indien dit nie werklik gebeur het nie: Damestudent Gené Otto word op die NWU Potch-kampus tydens 'n openbare debat gestop om in Afrikaans te praat, nadat sy reeds haar toespraak gedeeltelik in Tswana en Engels gelewer het. EFF-barbare het met geweld daarteen geprotesteer en toe las die organiseerders van die debat, onder amptelike sanksie van universiteitsowerheid, die debat af.
Ongelooflik dat op die kampus waar o.m. die standbeeld van Totius staan as simbool van die trotse erfenis van die Afrikaner en van Afrikaans, swart betogers en slaprugbestuur Afrikaans van die kampus afgegooi word. Hoeveel wil die Afrikaner nog hê moet met hom sy taal en sy erfenis gemors word?
Afrikaans as een van die jongste spruite uit die Germaanse taalstal het sy beslag gekry met volksvestiging in 1652 aan die Kaap en geleidelik vorm aangeneem as unieke inheemse Afrikataal. 'n Geskiedkundige stap was toe op 15 Januarie 1875 De Afrikaanse Patriot as eerste publikasie in Afrikaans gepubliseer is.
Formeel word die stigting van Afrikaans deur agt manne van die Genootskap van Regte Afrikaners (GRA) op 14 Augustus 1875 egter beskou as die geboortedag van Afrikaans. Sedertdien het die taal, ondanks telkense imperialistitiese onderdrukking, van krag tot krag gegaan en ontwikkel tot 'n volwaardige taal in eie reg.
In 1925 is Afrikaans erken as een van die amptelike landstale naas Engels. Nog 'n sleutelstap was die publisering in 1933 van die volledige Bybel in Afrikaans. Op elke lewensterrein het Afrikaans met sy woordeskat tot ontplooiing gekom as linguïsties 'n taal van wêreldgehalte. In 1994 met die nuwe grondwetlike bedeling in die land is Afrikaans ingesluit as een van die 11 amptelike landstale.
In die huidige bedeling is daar direk en indirek egter 'n veldtog teen Afrikaans en ook die Afrikaner en staan die taal vandag voor nuwe uitdagings, soos bv. om sy status as onderrigmedium op skool- en tersiêre vlak te behou. 'n Nuwe stryd vir die handhawing en uitbou van Afrikaans het kennelik ontbrand.
Desondanks beleef Afrikaans 'n nuwe bloeitydperk i.t.v. gepubliseerde literatuur (wetenskaplik sowel as fiksie), rolprente, lewende kunste, liedjies en musiek, ens. Trouens, nie een ander taal in die land, afgesien van Engels, het naastenby die kultuurproduksie as wat in Afrikaans gelewer word nie en staan Afrikaans kop en skouers uit.
Afrikaans staan kennelik op 144 sterker as ooit en gaan dit trouens van krag tot krag. As tans die huistaal van sowat 7 miljoen mense wêreldwyd, kan Afrikaans nie beter beskryf word as wat ene Mariaan Burger dit soos volg gesê het nie:
Ken jy die taal wat so dans in die Suidland?
Ken jy haar?
Sy dans dwarsoor ons land, want sy is gebore uit die aarde van die veelkleurige suide van Afrika.
Sy is perfek vir elke geleentheid, van die doodgewone gesprek tot die uitnemendste digkuns of vakterme.
Nêrens in die wêreld kan 'n ander jou so lekker slegsê, laat huil, of laat lag soos sy nie. Nêrens kan jy so opreg bid of vurig vry soos met haar nie.
Haar naam is Afrikaans, want sy is ons moedertaal.
Sy kry seer as sy deur Engels verdryf word, deur haar eie mense misken en verban word. Sy ween as haar kinders in skole en universiteite haar onderrig geweier word, as sy nie as wêreldgehalte beskou word nie.
Dit breek haar hart as sy verwring en verengels word, as awesome beter as asemrowend word.
Sy is tot sterwens toe siek as haar eie mense haar so minag en verneder.
Gaan ons haar red vir die nageslag of begrawe? Die keuse lê by my en jou.
In hierdie fokus vier instansies wat ten nouste gemoeid is met die voortgesette bevordering van Afrikaans, met 'n knal die 144ste verjaarsdagherdenking van Afrkaans - 144 nie uit nie en verder van krag tot krag!
Christelike Afrikaanse onderwys is onder beleg a.g.v. verskeie daadwerklike bedreigings, waarvan veral twee van aardskuddende belang is, nl., eerstens, die beoogde invoer van Comprehensive Sexual Education (CSE) in SA staatskole vanaf volgende jaar en, tweedens, implementering van die aanlynregistrasiestelsel in Gauteng vir alle nuwe skolierapplikante.
Die aanlynregistrasiestelsel bring mee dat o.a. nuwe Afrikaanssprekende skolierapplikante nie meer kan gaan na die Afrikaanse skool van hul voorkeur nie, maar moet inskryf by die skool vir hulle aangewys. Terselfdertyd kan Afrikaanse skole verplig word om watter taalsprekende skolier ookal na hulle verwys word, in te neem, of hulle nou plek het of nie.
Hierdie beleid is die produk van die veldtog wat uitgesproke anti-Afrikaanse aktivis en LUR vir Onderwys in Gauteng Panyaza Lesufi al vir jare teen Afrikaanse skole voer. Dit kan enorme implikasies hê vir Afrikaanse skole landswyd, sou die stelsel so uitgebrei word. Daar is 23 719 staatskole in SA, waarvan 1 279 enkelmedium Afrikaans is oftewel 5%, maar steeds moet in Gauteng van hulle gedwing word om andertalige aansoeke te akkommodeer
Aan die ander kant kan diaboliese CSE, soos dit uiteengesit is in die voorbladartikel van hierdie uitgawe, eenvoudig verwoestend wees op die psige van jong kinders. Woorde kan kwalik die vernietigende gevolge beskryf van voortydige blootstelling van onontwikkelde kinders aan seksuele wanpraktyke deur persone met bose agendas.
Albei hierdie verwikkelinge het dus implikasies van waarskynlik die doodsklok vir Christelike Afrikaanse onderwys en derhalwe poog Ditsem Nuus om maksimale teenaksie te mobiliseer in sowel die gedrukte uitgawe van die koerant as op sy digitale platforms. In hierdie uitgawe val die klem op die stop van CSE, met in hierdie rubriek drie onderwysinstansies wat hiertoe met spesifieke insette hul steun toesê.
Di Stem in Vlaandere
Ondanks al die diskriminasie teen Afrikaans as taal en die pogings van die regering en ander owerhede om Afrikaans om elke hoek en draai in te kort of af te sny, styg Afrikaans ver uit bokant enige ander taal in die land insluitende Engels. So is die meeste boeke wat in SA verkoop word, in Afrikaans en floreer die Afrikaanse uitgewersbedryf; die Afrikaans sprekende samelewing in samewerking met rolspelers in die skoolstelsel is besig om primêre en sekondêre onderwys in Afrikaans uit te bou; die Afrikaanse universiteitswese word in die private sektor weer van onder af opgebou.; die Afrikaanse media aan die regse spektrum wen al meer veld; en aanhoudend sien die een na die ander Afrikaanse film die lig.
Afrikaans is dus steeds besig om as 'n lewenskragtige taal in gehalte van wêreldklas van krag tot krag te gaan en bewys daagliks dat dit tops is.